Ֆուչուն լեռան մենաստանը (նկար)

«Ֆուչուն լեռան մենաստանը»  (),  չին հայտնի նկարիչ Հուան Գունվանի նկարներից է՝ նկարված 1348-1350 թվականներին, 691,3 սմ երկարությամբ։ Նկարը մեր օրերում բաժանված է երկու մասի և գտնվում է տարբեր թանգարաններում։

Պատմություն 
Հուան Գունվանը նկարչությամբ սկսել է զբաղվել, երբ արդեն 50 տարեկան էր։ 1347 թվականին նա տեղափոխվել է  Հանչժոուից հարավ-արևմուտք գտնվող Ֆուչուն լեռը և ապրել մինչև իր կյանքի վերջը։ Այստեղ էլ  ստեղծել է իր մի քանի   բնանկարները, ներառյալ՝ «Ֆուչուն լեռան մենաստանը»։

Հեղինակը նկարի վրա սկսել է աշխատել 1348 թվականին և ավարտել է երեք տարի անց՝ 1351 թվականին։ Նկարն ավարտելուց հետո այն նվիրել է  դաոսյան  մի քրմի։ 100 տարի անց այն ձեռք է բերել Մին դինաստիայի կայսերական նկարիչ  Շեն Չժոուն (1427—1509)։ Չժու Ցզյանշենի (1465—1487)  գահակալման տարիներին Շեն Չժոուն  նկարը ուղարկել  է  մի  անհայտ վայելչագրողի, որպեսզի մեկնաբանի այն։ Վերջինիս որդին նկարը գողանում է, և երկար տարիներ այն ձեռքից ձեռք է ընկնում։ Տարիներ անց Շեն Չժոուն տեսնում է, որ նկարը վաճառվում է  շատ բարձր գնով։ Չժոուն այդքան գումար չուներ, որ վճարեր ու գներ, և ստիպված կրկնօրինակում է այն։ Հարյուրավոր տարիներ անց էլ նրա կրկնօրինակումը  համարվում է բազմաթիվ կրկնօրինակումներից լավագույնը։

Կրկնօրինակը Շեն Չժոուն տալիս է իր ընկերոջը՝ Ֆան Շինին։ Ֆան Շինը հետամուտ է լինում նաև բնօրինակը գտնելուն։ Նա գնում է նկարը և տալիս Շեն Չժոուին։ 

Մի քանի դար նկարը տարբեր մարդկանց տներում է լինում, օրինակ՝ Թան Ժիի, Դոնգ Քիչանգի, Վու  Ժենգզի։ Երբ մահանում է Վու Ժենգզը,  նա կտակում է նկարը իր երրորդ որդուն՝ Վու Հոնգյուին։ Վերջինիս տունը հրդեհվում է, և նկարը լուրջ վնասներ է կրում։ Նրա զարմիկին հաջողվում է փրկել նկարը, և քանի որ այն վնասվածքներ էր ստացել, նա նկարը բաժանում է երկու մասի։  Փոքր մասը հետագայում անվանվում է  « Լեռան կտորը» և 1956 թվականին տեղ գտնում Հանդժոուի  նահանգային թանգարանում։

Իսկ նկարի ավելի մեծ կտորը հետագայում անվանվում է  «Վույոնգ վարպետի մագաղաթը» և հայտնվում տարբեր  բարձրաստիճան պաշտոնյաների անհատական հավաքածուներում։ 1950 թվականից այն տեղափոխվում է Թայվան և պահվում  Թայբեյի Ազգային թանգարանում։

Հետաքրքիր փաստեր 
 Չինաստանի անհատական համատիրություններից մի քանիսը այս նկարի պատվին  կոչվում են «Ֆուչուն լեռան մենաստան»։

Միացում՝ երեքուկես դար անց
2011 թվականին նկարի առաջին հատվածը տեղափոխվել է «Թայբեյի ազգային պալատ» թանգարան որտեղ այդ տարվա հունիս-հուլիս ամիսներին ստեղծագործության երկու կեսերը երեքուկես հարյուրամյակից ավելի տևած անջատումից հետո վերջապես միացվել են և ցուցադրվել թանգարանում։ Ցուցադրությունը հսկայական հետաքրքրություն է առաջացրել, դարձել 2011 թվականի ամենազանգվածային արթ-շոուն Թայվանում. նկարը դիտելու նպատակով թանգարան է այցելել 847,509 արվեստասեր։

Ծանոթագրություններ

Արտաքին հղումներ 
 Пань Икуй Пейзаж «Отшельничество в горах Фучунь» Хуан Гунвана как отражение эстетических взглядов мастера. Terra Humana, 2010, № 2, с. 167–174.
 «Dwelling in the Fuchun Mountains» by Huang Gongwang and Shen Zhou at China Online Museum
 Record of Dwelling in the Fuchun Mountains at the Zhejiang Provincial Museum website (in Simplified Chinese)

Չինաստան
Չինաստանի արվեստ
Չինաստանի մշակույթ
Չինաստանի պատմություն